*ฉบับแก้ไขเพิ่มเติม ณ วันที่ 4 มิ.ย. 2568*

*(ตามมติที่ประชุมฯ เมื่อวันที่ 22 พ.ค. 68)*

## **ตัวอย่างร่างเทศบัญญัติและข้อบัญญัติองค์การบริหารส่วนตำบล เรื่อง การจัดการมูลฝอยทั่วไป**

### บันทึกหลักการและเหตุผล ประกอบร่างเทศบัญญัติเทศบาล... /ข้อบัญญัติองค์การบริหารส่วนตำบล ...

### เรื่อง การจัดการมูลฝอยทั่วไป พ.ศ. ....

หลักการ

ให้มีเทศบัญญัติ/ข้อบัญญัติว่าด้วยการจัดการมูลฝอยทั่วไป

เหตุผล

โดยที่การจัดการมูลฝอยทั่วไปที่ไม่ถูกต้องด้วยสุขลักษณะอาจเป็นอันตรายต่อสุขภาพ  
ของประชาชน การจัดการมูลฝอยทั่วไปที่เหมาะสมและถูกสุขลักษณะจะควบคุมและป้องกันไม่ให้มี การแพร่กระจายของโรคและไม่ก่อให้เกิดเหตุเดือดร้อนรำคาญต่อประชาชน และไม่ก่อให้เกิดมลพิษต่อสิ่งแวดล้อม ซึ่งการจัดการมูลฝอยทั่วไปมีขั้นตอนการดำเนินการหลายขั้นตอนตั้งแต่การเก็บ ขน กำจัด หรือหาประโยชน์ จากการจัดการมูลฝอยทั่วไป สมควรกำหนดหลักเกณฑ์ วิธีการ และมาตรการเกี่ยวกับสุขลักษณะในการจัดการ มูลฝอยทั่วไป หลักเกณฑ์การอนุญาต และอัตราค่าธรรมเนียมการให้บริการเก็บ ขน หรือกำจัดมูลฝอยทั่วไปของราชการส่วนท้องถิ่นและอัตราค่าธรรมเนียมการออกใบอนุญาตให้บุคคลใดเป็นผู้ดำเนินกิจการรับทำการเก็บ ขน กำจัด หรือหาประโยชน์จากการจัดการมูลฝอยทั่วไปโดยทำเป็นธุรกิจหรือโดยได้รับประโยชน์ตอบแทน ด้วยการคิดค่าบริการ จึงตราเทศบัญญัติ/ข้อบัญญัตินี้

### ( ร่าง ) เทศบัญญัติเทศบาล…………/ข้อบัญญัติองค์การบริหารส่วนตำบล………… เรื่อง การจัดการมูลฝอยทั่วไป พ.ศ. ….

โดยที่เป็นการสมควรให้มีเทศบัญญัติ/ข้อบัญญัติว่าด้วยการจัดการมูลฝอยทั่วไป

อาศัยอำนาจตามความในมาตรา ๖๐ แห่งพระราชบัญญัติเทศบาล พ.ศ. ๒๔๙๖ และที่แก้ไขเพิ่มเติม (กรณีเทศบัญญัติ) หรือมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม (กรณีข้อบัญญัติองค์การบริหารส่วนตำบล) ประกอบมาตรา ๓๔/๒ และ มาตรา ๓๔/๓ แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ และที่แก้ไขเพิ่มเติม และมาตรา ๒๐ แห่งพระราชบัญญัติการสาธารณสุข พ.ศ. ๒๕๓๕ และที่แก้ไขเพิ่มเติม เทศบาล………........…/องค์การบริหารส่วนตำบล.……....……โดยความเห็นชอบของสภาเทศบาล…………/สภาองค์การบริหารส่วนตำบล และผู้ว่าราชการจังหวัด…………/นายอำเภอ…………จึงตราเทศบัญญัติ/ข้อบัญญัติไว้ดังต่อไปนี้

ข้อ ๑ เทศบัญญัตินี้เรียกว่า “เทศบัญญัติเทศบาล…………การจัดการมูลฝอยทั่วไป พ.ศ. ....”

/ข้อบัญญัตินี้เรียกว่า “ข้อบัญญัติองค์การบริหารส่วนตำบล………….การจัดการมูลฝอยทั่วไป พ.ศ. ….”

ข้อ ๒ เทศบัญญัตินี้ให้ใช้บังคับในเขตเทศบาล…………ตั้งแต่เมื่อได้ประกาศไว้โดยเปิดเผยที่สำนักงานเทศบาล…………แล้วเจ็ดวัน /ข้อบัญญัตินี้ให้ใช้บังคับในเขตองค์การบริหารส่วนตำบล…………ตั้งแต่วันถัดจากวันประกาศในราชกิจจานุเบกษาเป็นต้นไป

***ข้อแนะนำ***

*1. การประกาศใช้ข้อบัญญัติท้องถิ่นให้เป็นไปตามกฎหมายว่าด้วยการจัดตั้งองค์กรปกครองส่วนท้องถิ่นนั้น ๆ กำหนดไว้ ทั้งนี้ กรณีกฎหมายว่าด้วยการจัดตั้งองค์กรปกครองส่วนท้องถิ่นไม่ได้กำหนดไว้เป็นการเฉพาะ จึงจำเป็นต้องลงประกาศในราชกิจจานุเบกษา อาทิ กฎหมายว่าด้วยการจัดตั้งองค์การบริหารส่วนตำบล ไม่ได้มีบทบัญญัติไว้เป็นการเฉพาะเกี่ยวกับการประกาศใช้ข้อบัญญัติท้องถิ่น ดังนั้น จึงต้องลงประกาศในราชกิจจานุเบกษา ทั้งนี้ เพื่อให้เป็นไปตามความในมาตรา 7 (4) แห่งพระราชบัญญัติข้อมูลข่าวสารของราชการ พ.ศ. 2540*

*2. กรณีถ้าเป็นการแก้ไขเพิ่มเติม/ยกเลิกเทศบัญญัติหรือข้อบัญญัติเดิม ก็ต้องระบุให้ชัดเจนว่าแก้ไขเพิ่มเติม/ยกเลิกเทศบัญญัติ/ข้อบัญญัติ อะไร ข้อใดเป็นต้น ยกตัวอย่าง เช่น ข้อ .. ให้ยกเลิกเทศบัญญัติ…………........................................ พ.ศ. .... โดยรูปแบบจะมีทั้งการยกเลิกข้อบัญญัติท้องถิ่นฉบับเดียว/ การยกเลิกข้อบัญญัติท้องถิ่นหลายฉบับ ซึ่งเป็นข้อบัญญัติในกลุ่มเดียวกัน และการยกเลิกข้อบัญญัติฉบับอื่น ๆ ซึ่งมิใช่ข้อบัญญัติฉบับเดียวกัน แต่หากเป็นกรณีที่เป็นการออกข้อบัญญัติท้องถิ่นใหม่หรือเป็นการออกข้อบัญญัติท้องถิ่น ในเรื่องนี้เป็นครั้งแรก ไม่ต้องมีข้อนี้*

ข้อ ๓ ในเทศบัญญัติ/ข้อบัญญัตินี้

“มูลฝอยทั่วไป” หมายความว่า เศษกระดาษ เศษผ้า เศษอาหาร เศษสินค้า ถุงพลาสติก ภาชนะที่ใส่อาหาร เถ้า มูลสัตว์ หรือซากสัตว์ รวมตลอดถึงสิ่งอื่นใดที่เก็บกวาดจากถนน ตลาด ที่เลี้ยงสัตว์หรือที่อื่น แต่ไม่รวมถึงมูลฝอยติดเชื้อ มูลฝอยที่เป็นพิษหรืออันตรายจากชุมชนตามกฎหมายว่าด้วยการสาธารณสุข และสิ่งของที่ไม่ใช้แล้วหรือของเสียทั้งหมดที่เกิดขึ้นจากการประกอบกิจการโรงงาน ของเสียจากวัตถุดิบ ของเสียที่เกิดขึ้นในกระบวนการผลิต ของเสียที่เป็นผลิตภัณฑ์เสื่อมคุณภาพ และของเสียอันตรายตามกฎหมายว่าด้วยโรงงาน

“มูลฝอยนํากลับมาใช้ใหม่” หมายความว่า มูลฝอยทั่วไปที่สามารถนํากลับมาใช้ใหม่หรือ นํามาผลิตเป็นผลิตภัณฑ์ใหม่ได้

“ผู้ก่อให้เกิดมูลฝอยทั่วไป” หมายความว่า ประชาชน และเจ้าของหรือผู้ครอบครองอาคาร   
สถานประกอบการ สถานบริการ โรงงานอุตสาหกรรม ตลาด หรือสถานที่ใด ๆ ที่เป็นแหล่งกำเนิดมูลฝอยทั่วไป

“ผู้ดำเนินการ” หมายความว่า เทศบาล/ อบต. หรือหน่วยงานของรัฐ หรือราชการส่วนท้องถิ่นอื่น รวมทั้งองค์การบริหารส่วนจังหวัด หรือเอกชนที่ได้รับมอบหมายให้เป็นผู้ดำเนินการเก็บ ขน และกำจัดมูลฝอยทั่วไปในเขตพื้นที่ของเทศบาล/ อบต.หรือทำร่วมกับ เทศบาล/ อบต.

“เจ้าพนักงานท้องถิ่น” หมายความว่า นายกเทศมนตรีเทศบาล…………/นายกองค์การบริหาร  
ส่วนตำบล…………

“เทศบาล”/ “อบต.” หมายความว่า เทศบาล…………/องค์การบริหารส่วนตำบล…………

“ข้อบัญญัติ” หมายความว่า เทศบัญญัติเทศบาล…………/ข้อบัญญัติองค์การบริหาร  
ส่วนตำบล…………

ข้อ ๔ ให้นายกเทศมนตรี…………/นายกองค์การบริหารส่วนตำบล…………เป็นผู้รักษาการให้เป็นไปตามเทศบัญญัติ/ข้อบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามเทศบัญญัติ/ข้อบัญญัตินี้

***ข้อแนะนำ***

*1. การวางตำแหน่ง ของบทรักษาการ ให้พิจารณาด้วยว่า เป็นการออกข้อบัญญัติท้องถิ่นในรูปแบบใด ดังนี้ กรณีที่ 1 ข้อบัญญัติท้องถิ่นฉบับนั้นมีการแบ่งหมวดหมู่ ให้กำหนดไว้ในข้อที่อยู่ต่อจากบทนิยามและอยู่ก่อนการแบ่งหมวดหมู่ กรณีที่ 2 ข้อบัญญัติท้องถิ่นฉบับนั้นไม่มีการแบ่งหมวดหมู่ ให้กำหนดไว้เป็น  
ข้อสุดท้ายของข้อบัญญัติท้องถิ่น*

*2. เนื่องจากแนวทางการยกร่างกฎหมายของสำนักงานคณะกรรมการกฤษฎีกาในปัจจุบัน จะเคร่งครัดเรื่องฐานอำนาจในการออกกฎหมาย ซึ่งการออกข้อบัญญัติท้องถิ่นโดยเขียนข้อความให้อำนาจ เจ้าพนักงานท้องถิ่นหรือเปิดช่องไว้ให้ไปออกระเบียบ ประกาศ เพิ่มเติมในภายหลัง ถือว่าเป็นการให้อำนาจต่อดังนั้น ราชการส่วนท้องถิ่นจึงควรพิจารณาอย่างรอบคอบ*

#### หมวด ๑ บททั่วไป

ข้อ 5 ในการจัดการมูลฝอยทั่วไป ผู้ดำเนินการต้องจัดให้มีเจ้าหน้าที่ควบคุมกำกับในการจัดการมูลฝอยทั่วไปอย่างน้อยสองคนและมีคุณสมบัติตามที่กำหนดไว้ตามกฎหมายว่าด้วยการสาธารณสุข

#### หมวด ๒ การเก็บ ขน และกำจัดมูลฝอยทั่วไป

ส่วนที่ ๑

การเก็บและขนมูลฝอยทั่วไป

***ข้อแนะนำ***

*การกำหนดหลักเกณฑ์เกี่ยวกับสุขลักษณะการเก็บ ขน และกำจัดมูลฝอยทั่วไป ไว้ในเทศบัญญัติ/ข้อบัญญัตินี้ ให้ อปท. พิจารณากำหนดได้โดยต้องไม่ขัดหรือแย้งกับกฎกระทรวงที่ออกตามความในมาตรา 6 แห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติม (ปัจจุบันคือกฎกระทรวงสุขลักษณะการจัดการมูลฝอยทั่วไป พ.ศ. 2560) เว้นแต่มีความจำเป็นหรือมีเหตุผลเป็นพิเศษเฉพาะท้องถิ่น ให้ราชการส่วนท้องถิ่นนั้นเสนอต่อคณะกรรมการสาธารณสุข และได้รับความเห็นชอบจากรัฐมนตรีว่าการกระทรวงสาธารณสุขตามความในมาตรา 7 วรรคสอง แห่งพระราชบัญญัตินี้ ทั้งนี้ กรมอนามัยได้นำข้อความตามบทบัญญัติในกฎกระทรวงฯ ดังกล่าว มาไว้ในข้อบัญญัตินี้เพื่อเป็นตัวอย่างให้แก่ อปท. ด้วยแล้ว ตามข้อ 10-31*

ข้อ 6 ให้เทศบาล/ อบต.จัดให้มีภาชนะรองรับมูลฝอยไว้ในที่สาธารณะและสถานสาธารณะให้เพียงพอและเหมาะสมกับประเภท ปริมาณมูลฝอย และกิจกรรมในสถานที่นั้น โดยอย่างน้อยต้องมีภาชนะรองรับมูลฝอยทั่วไปและมูลฝอยที่นำกลับมาใช้ใหม่

เทศบาล/ อบต.ต้องจัดให้เจ้าของหรือผู้ครอบครองสถานที่เอกชนที่เปิดให้ประชาชนเข้าไปได้จัดให้มีภาชนะรองรับมูลฝอยตามวรรคหนึ่ง

เพื่อประโยชน์ในการเก็บมูลฝอย ให้ผู้ก่อให้เกิดมูลฝอยคัดแยกมูลฝอยอย่างน้อยเป็นมูลฝอยทั่วไป  
และมูลฝอยที่เป็นพิษหรืออันตรายจากชุมชน โดยให้คัดแยกมูลฝอยนำกลับมาใช้ใหม่ออกจากมูลฝอยทั่วไปด้วย

เทศบาล/ อบต.อาจกำหนดให้มีการคัดแยกมูลฝอยอินทรีย์หรือมูลฝอยประเภทอื่นออกจาก มูลฝอยทั่วไปก็ได้

ข้อ 7 ถุงหรือภาชนะสำหรับบรรจุมูลฝอยต้องมีลักษณะ ดังต่อไปนี้

(๑) ถุงสำหรับบรรจุมูลฝอยทั่วไปและมูลฝอยนำกลับมาใช้ใหม่ต้องเป็นถุงพลาสติกหรือถุงที่ทำจากวัสดุอื่นที่มีความเหนียว ทนทาน ไม่ฉีกขาดง่าย ไม่รั่วซึม ขนาดเหมาะสม และสามารถเคลื่อนย้ายได้สะดวก

(๒) ภาชนะสำหรับบรรจุมูลฝอยทั่วไปและมูลฝอยนำกลับมาใช้ใหม่ต้องทำจากวัสดุที่ทำความสะอาดง่าย มีความแข็งแรง ทนทาน ไม่รั่วซึม มีฝาปิดมิดชิด สามารถป้องกันสัตว์และแมลงพาหะนำโรคได้   
ขนาดเหมาะสม สามารถเคลื่อนย้ายได้สะดวก และง่ายต่อการถ่ายและเทมูลฝอย

ถุงหรือภาชนะสำหรับบรรจุมูลฝอยนำกลับมาใช้ใหม่ตามวรรคหนึ่ง ให้ระบุข้อความที่ทำให้เข้าใจได้ว่าเป็นมูลฝอยนำกลับมาใช้ใหม่ โดยมีขนาดและสีของข้อความที่สามารถมองเห็นได้ชัดเจน ทั้งนี้ โดยมีสีเฉพาะสำหรับภาชนะรองรับมูลฝอยแต่ละประเภท ดังนี้

(๑) สีน้ำเงิน สำหรับมูลฝอยทั่วไป

(๒) สีเขียว สำหรับมูลฝอยอินทรีย์

(๓) สีเหลือง สำหรับมูลฝอยนำกลับมาใช้ใหม่

(๔) สีส้ม สำหรับมูลฝอยที่เป็นพิษหรืออันตรายจากชุมชน

(๕) สีแดง สำหรับมูลฝอยติดเชื้อ

เพื่อความปลอดภัยอาจจัดภาชนะรองรับมูลฝอยตามวรรคหนึ่งให้มีลักษณะโปร่งใสก็ได้

ข้อ 8 ให้ผู้ก่อให้เกิดมูลฝอย บรรจุมูลฝอยทั่วไปหรือมูลฝอยนำกลับมาใช้ใหม่ในถุงหรือภาชนะบรรจุสำหรับบรรจุมูลฝอย ในกรณีบรรจุในถุงต้องบรรจุในปริมาณที่เหมาะสม และมัดหรือปิดปากถุง  
ให้แน่น เพื่อป้องกันการหกหล่นของมูลฝอยดังกล่าว กรณีบรรจุในภาชนะบรรจุต้องบรรจุในปริมาณที่เหมาะสม   
และมีการทำความสะอาดภาชนะบรรจุนั้นเป็นประจำสม่ำเสมอ

ข้อ 9 ให้เจ้าของหรือผู้ครอบครองอาคารอยู่อาศัยรวม อาคารชุด หอพัก หรือโรงแรมที่มีจำนวนห้องพักตั้งแต่แปดสิบห้องขึ้นไป หรือมีพื้นที่ใช้สอยมากกว่าสี่พันตารางเมตรขึ้นไป หรือเจ้าของหรือ  
ผู้ครอบครองอาคาร สถานประกอบการ สถานบริการ โรงงานอุตสาหกรรม ตลาด หรือสถานที่ใด ๆ ที่มีปริมาณ  
มูลฝอยทั่วไปตั้งแต่สองลูกบาศก์เมตรต่อวัน จัดให้มีที่พักรวมมูลฝอยทั่วไป ภาชนะรองรับมูลฝอยทั่วไปและมูลฝอยนำกลับมา ใช้ใหม่ หรือภาชนะรองรับมูลฝอยทั่วไปและมูลฝอยนำกลับมาใช้ใหม่ ที่มีขนาดใหญ่ที่เป็นไปตาม~~ข้อ~~ ข้อ 10 ข้อ 11 หรือข้อ 12 ตามความเหมาะสมหรือตามที่เจ้าพนักงานท้องถิ่นกำหนด

ข้อ 10 ที่พักรวมมูลฝอยทั่วไป ต้องเป็นไปตามหลักเกณฑ์และสุขลักษณะ ดังต่อไปนี้

(๑) เป็นอาคารหรือเป็นห้องแยกเป็นสัดส่วนเฉพาะที่มีการป้องกันน้ำฝน หรือภาชนะรองรับ มูลฝอยทั่วไปและมูลฝอยนำกลับมาใช้ใหม่ที่มีขนาดใหญ่ตาม ข้อ 12 ที่สามารถบรรจุมูลฝอยได้ไม่น้อยกว่า  
สองวัน

(๒) มีพื้นและผนังของอาคารหรือห้องแยกตาม (๑) ต้องเรียบ มีการป้องกันน้ำซึมหรือน้ำเข้า   
ทำด้วยวัสดุที่ทนทาน ทำความสะอาดง่าย สามารถป้องกันสัตว์และแมลงพาหะนำโรค และมีการระบายอากาศ

(๓) มีรางหรือท่อระบายน้ำเสียหรือระบบบำบัดน้ำเสีย เพื่อรวบรวมน้ำเสียไปจัดการตาม  
ที่กฎหมายกำหนด

(๔) มีประตูกว้างเพียงพอให้สามารถเคลื่อนย้ายมูลฝอยได้โดยสะดวก

(๕) มีการกำหนดขอบเขตบริเวณที่ตั้งสถานที่พักรวมมูลฝอยทั่วไป มีข้อความที่มีขนาดเห็นได้ชัดเจนว่า “ที่พักรวมมูลฝอยทั่วไป” และมีการดูแลรักษาความสะอาดอย่างสม่ำเสมอ

ที่พักรวมมูลฝอยทั่วไปต้องตั้งอยู่ในสถานที่สะดวกต่อการเก็บรวบรวมและขนถ่ายมูลฝอยทั่วไป   
และอยู่ห่างจากแหล่งน้ำเพื่อการอุปโภคบริโภคและสถานที่ประกอบหรือปรุงอาหาร ตามที่เจ้าพนักงานท้องถิ่นกำหนด

ข้อ 11 ภาชนะรองรับมูลฝอยทั่วไปและมูลฝอยนำกลับมาใช้ใหม่สำหรับสถานที่ตาม ข้อ 9 ต้องเป็นไปตามหลักเกณฑ์และมีลักษณะ ดังต่อไปนี้

(๑) ทำจากวัสดุที่ทำความสะอาดง่าย มีความแข็งแรง ทนทาน ไม่รั่วซึม มีฝาปิดมิดชิด สามารถป้องกันสัตว์และแมลงพาหะนำโรคได้ ขนาดเหมาะสม สามารถเคลื่อนย้ายได้สะดวก และง่ายต่อการถ่ายและเทมูลฝอย

(๒) มีข้อความว่า “มูลฝอยทั่วไป” หรือ “มูลฝอยนำกลับมาใช้ใหม่” แล้วแต่กรณี และมีขนาด  
และสีของข้อความที่สามารถมองเห็นได้ชัดเจน

ข้อ 12 ภาชนะรองรับมูลฝอยทั่วไปและมูลฝอยนำกลับมาใช้ใหม่ที่มีขนาดใหญ่ ซึ่งมีปริมาตรตั้งแต่สองลูกบาศก์เมตรขึ้นไป ต้องเป็นไปตามหลักเกณฑ์และสุขลักษณะ ดังต่อไปนี้

(๑) มีความแข็งแรง ทนทาน ไม่รั่วซึม มีลักษณะปิดมิดชิด สามารถป้องกันสัตว์ และแมลงพาหะนำโรคได้ สะดวกต่อการขนถ่ายมูลฝอย และสามารถล้างทำความสะอาดได้ง่าย มีระบบรวบรวมและป้องกันน้ำชะมูลฝอยไหลปนเปื้อนสู่สิ่งแวดล้อม

(๒) มีการทำความสะอาดอย่างสม่ำเสมอ อย่างน้อยสัปดาห์ละหนึ่งครั้ง

ภาชนะรองรับมูลฝอยทั่วไปและมูลฝอยนำกลับมาใช้ใหม่ที่มีขนาดใหญ่ต้องตั้งอยู่ในบริเวณ  
ที่เหมาะสม สะดวกต่อการขนย้ายและไม่กีดขวางเส้นทางจราจร แยกเป็นสัดส่วนเฉพาะ พื้นฐานเรียบ มั่นคง แข็งแรง ทำความสะอาดง่าย มีรางหรือท่อระบายน้ำทิ้งหรือระบบบำบัดน้ำเสีย เพื่อรวบรวมน้ำเสียไปจัดการตามที่กฎหมายกำหนด และอยู่ห่างจากแหล่งน้ำเพื่อการอุปโภคบริโภคและสถานที่ประกอบหรือปรุงอาหารตามที่  
เจ้าพนักงานท้องถิ่นกำหนด

ข้อ 13 ให้ เทศบาล/ อบต.จัดให้มีภาชนะรองรับมูลฝอยหรือภาชนะรองรับมูลฝอยที่มีขนาดใหญ่ไว้ในที่สาธารณะและสถานสาธารณะให้เพียงพอและเหมาะสมกับประเภท ปริมาณมูลฝอย และกิจกรรมในสถานที่นั้น โดยอย่างน้อยต้องมีภาชนะรองรับมูลฝอยทั่วไป และมูลฝอยนำกลับมาใช้ใหม่

ข้อ 14 ห้ามมิให้ผู้ใดถ่าย เท ทิ้งมูลฝอยในที่สาธารณะและสถานสาธารณะ นอกจากถ่าย เท ทิ้งในภาชนะรองรับมูลฝอยที่ เทศบาล/ อบต.จัดไว้ให้

ข้อ 15 ให้ เทศบาล/ อบต.ประกาศกำหนดวัน เวลา สถานที่ และเส้นทางการเก็บและขน มูลฝอยทั่วไปให้ผู้ก่อให้เกิดมูลฝอยทราบล่วงหน้าเป็นเวลาพอสมควร

ในกรณีมีเหตุผลความจำเป็นทำให้ไม่สามารถเก็บและขนมูลฝอยทั่วไปตามประกาศในวรรคหนึ่งได้ ให้แจ้งผู้ก่อให้เกิดมูลฝอยทราบล่วงหน้าโดยวิธีหนึ่งวิธีใดภายในเวลาอันสมควร

ข้อ 16 การเก็บและขนมูลฝอยทั่วไปให้บรรจุไว้ในอุปกรณ์หรือยานพาหนะซึ่งกันน้ำ  
และปิดอย่างมิดชิด รวมทั้งจัดการป้องกันไม่ให้มูลฝอยทั่วไป น้ำ หรือสิ่งอื่นอันเกิดจากมูลฝอยทั่วไปตกหล่นรั่วไหลออกจากอุปกรณ์หรือยานพาหนะนั้น และต้องดำเนินการอย่างรวดเร็ว โดยระมัดระวังไม่ให้เกิดผลกระทบต่อการจราจร สุขภาพ อนามัย หรือคุณภาพชีวิตของประชาชน

ข้อ 17 ในกรณีที่ผู้ดำเนินการเก็บและขนมูลฝอยทั่วไปจัดให้มีสถานที่คัดแยกมูลฝอย   
ต้องดำเนินการให้เป็นไปตามหลักเกณฑ์และสุขลักษณะดังต่อไปนี้

(๑) เป็นพื้นที่เฉพาะ มีขนาดเพียงพอ เหมาะสม สามารถรองรับมูลฝอยที่จะนำเข้ามาคัดแยกได้ มีการรักษาบริเวณโดยรอบให้สะอาดและเป็นระเบียบอยู่เสมอ

(๒) มีแสงสว่างเพียงพอสามารถมองเห็นวัตถุต่าง ๆ ได้ชัดเจน

(๓) มีการระบายอากาศเพียงพอต่อการปฏิบัติงาน

(๔) จัดให้มีห้องน้ำ ห้องส้วม อ่างล้างมือที่สะอาด เพียงพอ สำหรับใช้งานและชำระล้างร่างกาย

(๕) มีการป้องกันสัตว์และแมลงพาหะนำโรค

(๖) มีการป้องกันฝุ่นละออง กลิ่น เสียง ความสั่นสะเทือน หรือการดำเนินการที่อาจก่อให้เกิด  
เหตุรำคาญหรือผลกระทบต่อสุขภาพของประชาชนตามกฎหมายที่เกี่ยวข้องกำหนด

(๗) จัดให้มีอุปกรณ์ป้องกันอัคคีภัย และมีการบำรุงรักษาให้พร้อมใช้งานตลอดเวลา

(๘) มีระบบรวบรวมและบำบัดน้ำเสีย และน้ำทิ้งที่ระบายออกสู่ภายนอกเป็นไปตามเกณฑ์มาตรฐานคุณภาพน้ำทิ้งตามกฎหมายที่เกี่ยวข้องกำหนด

ในกรณีวิสาหกิจชุมชนหรือกลุ่มชุมชนดำเนินการคัดแยกมูลฝอยในลักษณะที่ไม่เป็นการค้า  
หรือแสวงหากำไร ต้องแจ้ง เทศบาล/ อบต.ที่วิสาหกิจชุมชนหรือกลุ่มชุมชนนั้นตั้งอยู่ และให้ เทศบาล/ อบต.กำกับดูแลการดำเนินการให้ถูกต้องด้วยสุขลักษณะ

ข้อ 18 ผู้ดำเนินการเก็บและขนมูลฝอยทั่วไปต้องจัดให้มีผู้ปฏิบัติงานซึ่งทำหน้าที่เกี่ยวกับการเก็บรวบรวมและคัดแยกมูลฝอย และขนมูลฝอย โดยต้องจัดให้มีอุปกรณ์ป้องกันอันตรายส่วนบุคคลที่เหมาะสมสำหรับผู้ปฏิบัติงานดังกล่าว อุปกรณ์หรือเครื่องมือป้องกันอุบัติเหตุที่อาจเกิดขึ้นจากการปฏิบัติงาน อุปกรณ์  
และเครื่องมือป้องกันอัคคีภัย ตลอดจนเครื่องมือปฐมพยาบาลไว้ประจำรถขนมูลฝอยด้วย

ผู้ปฏิบัติงานตามวรรคหนึ่ง ต้องได้รับการตรวจสุขภาพประจำปี และผ่านการฝึกอบรมให้มีความรู้ด้านสุขอนามัยและความปลอดภัยในการทำงาน ตามหลักเกณฑ์ วิธีการ และเงื่อนไขที่เจ้าพนักงานท้องถิ่นกำหนด

ข้อ 19 ห้ามมิให้ผู้ประกอบกิจการหรือผู้ครอบครองโรงงานอุตสาหกรรมที่เป็นแหล่งกำเนิดมูลฝอยทิ้งสิ่งของที่ไม่ใช้แล้วหรือของเสียทั้งหมดที่เกิดขึ้นจากการประกอบกิจการโรงงาน ของเสียจากวัตถุดิบ ของเสียที่เกิดขึ้นในกระบวนการผลิต ของเสียที่เป็นผลิตภัณฑ์เสื่อมคุณภาพ และของเสียอันตรายตามกฎหมายว่าด้วยโรงงานปะปนกับมูลฝอยทั่วไปตามเทศบัญญัติ/ข้อบัญญัตินี้

ข้อ 20 ผู้ดำเนินการขนมูลฝอยทั่วไป ต้องดำเนินการให้เป็นไปตามหลักเกณฑ์  
และสุขลักษณะดังต่อไปนี้

(๑) แยกขนมูลฝอยและขนตามวัน เวลา สถานที่ และเส้นทางการเก็บและขนมูลฝอยที่เทศบาล/ อบต.กำหนดตาม ข้อ 15

(๒) จัดให้มีมาตรการควบคุมกำกับการขนมูลฝอยเพื่อป้องกันการลักลอบทิ้งมูลฝอย

(๓) ใช้ยานพาหนะขนมูลฝอยทั่วไปที่มีลักษณะตามที่กำหนดใน ข้อ 21 และต้องดูแลยานพาหนะดังกล่าวที่ใช้ในการขนมูลฝอยให้เป็นไปตามหลักเกณฑ์และสุขลักษณะดังต่อไปนี้

(ก) มีการล้างทำความสะอาดยานพาหนะและอุปกรณ์ต่าง ๆ ที่เกี่ยวกับการขนมูลฝอย  
เป็นประจำทุกวัน โดยสถานที่ล้างทำความสะอาดดังกล่าวต้องมีลักษณะเป็นพื้นเรียบ แข็งแรง ทนทาน มีความ ลาดเอียง น้ำไม่ท่วมขัง ทำความสะอาดง่าย มีรางหรือท่อระบายน้ำเสียหรือระบบบำบัดน้ำเสีย เพื่อรวบรวมน้ำเสียไปจัดการตามที่กฎหมายกำหนด และมีการป้องกันเหตุรำคาญและผลกระทบต่อสุขภาพ

(ข) จัดให้มีบริเวณที่จอดเก็บยานพาหนะขนมูลฝอยทั่วไปมีขนาดกว้างขวางเพียงพอ และมีการดูแลทำความสะอาดบริเวณดังกล่าวเป็นประจำ

ข้อ 21 ยานพาหนะขนมูลฝอยทั่วไปต้องมีลักษณะดังต่อไปนี้

(๑) ตัวถังบรรจุมูลฝอยมีความแข็งแรงทนทาน ไม่รั่วซึม มีลักษณะปกปิด ง่ายต่อการบรรจุ ขนถ่าย และทำความสะอาด ระดับตัวถังไม่สูงเกินไปหรืออยู่ในระดับที่ปลอดภัยต่อสุขภาพของผู้ปฏิบัติงานในขณะขนถ่ายมูลฝอย

(๒) มีการป้องกันหรือติดตั้งภาชนะรองรับน้ำจากมูลฝอยเพื่อมิให้รั่วไหลตลอดการปฏิบัติงาน   
และสามารถนำน้ำเสียจากมูลฝอยไปบำบัดในระบบบำบัดน้ำเสีย

(๓) มีสัญลักษณ์หรือสัญญาณไฟติดไว้ประจำยานพาหนะชนิดไม่ก่อให้เกิดความรำคาญ   
สามารถมองเห็นได้ในระยะไกล และเปิดให้สัญญาณตลอดเวลาในขณะที่ปฏิบัติงาน

กรณีบุคคลหรือนิติบุคคลซึ่งได้รับมอบจากเทศบาล/ อบต. ให้เป็นผู้ดำเนินการเก็บขนหรือกำจัดมูลฝอยทั่วไปภายใต้การดูแลของ เทศบาล/ อบต.ให้บุคคลหรือนิติบุคคลนั้นแสดงชื่อ เทศบาล/ อบต.ด้วยตัวหนังสือที่มีขนาดสามารถมองเห็นได้ชัดเจนไว้ที่ภายนอกตัวถังด้านข้างทั้งสองด้านของยานพาหนะขนมูลฝอย พร้อมกับแสดงแผ่นป้ายขนาดที่สามารถมองเห็นได้ชัดเจน ระบุชื่อ ที่อยู่ หมายเลขโทรศัพท์ของบุคคลหรือนิติบุคคลนั้นไว้ที่ยานพาหนะขนมูลฝอยในบริเวณที่บุคคลภายนอกสามารถมองเห็นได้อย่างชัดเจน

กรณีบุคคลหรือนิติบุคคลซึ่งได้รับอนุญาตจากเจ้าพนักงานท้องถิ่น ให้ผู้ได้รับอนุญาตแสดงชื่อบุคคลหรือนิติบุคคล เลขที่ใบอนุญาตของบริษัทด้วยตัวหนังสือที่มีขนาดสามารถมองเห็นได้ชัดเจนไว้ที่ภายนอกตัวถังด้านข้างทั้งสองด้านของยานพาหนะขนมูลฝอย พร้อมกับแสดงแผ่นป้ายขนาดที่สามารถมองเห็นได้ชัดเจน ระบุชื่อ ที่อยู่ หมายเลขโทรศัพท์ของบุคคลหรือนิติบุคคลนั้นไว้ที่ยานพาหนะขนมูลฝอยในบริเวณที่บุคคลภายนอกสามารถมองเห็นได้อย่างชัดเจน

ข้อ 22 ในกรณีที่มีความจำเป็น ผู้ดำเนินการขนมูลฝอยทั่วไปอาจจัดให้มีสถานีขนถ่ายมูลฝอยก็ได้

สถานีขนถ่ายมูลฝอยทั่วไปตามวรรคหนึ่ง ต้องเป็นไปตามหลักเกณฑ์และสุขลักษณะดังต่อไปนี้

(๑) เป็นอาคาร ที่มีการป้องกันน้ำซึมหรือน้ำเข้า มีการระบายอากาศ มีแสงสว่างที่เพียงพอ  
ต่อการปฏิบัติงาน และมีขนาดเหมาะสมกับปริมาณมูลฝอยที่ต้องพักรอการขนถ่าย

(๒) มีการป้องกันสัตว์และแมลงพาหะนำโรค ฝุ่นละออง กลิ่น เสียง ความสั่นสะเทือน หรือ  
การดำเนินการที่อาจก่อให้เกิดเหตุรำคาญหรือผลกระทบต่อสุขภาพของประชาชนตามกฎหมายที่เกี่ยวข้อง

(๓) มีระบบรวบรวมและบำบัดน้ำเสีย และน้ำทิ้งที่ระบายออกสู่ภายนอกเป็นไปตามเกณฑ์มาตรฐานคุณภาพน้ำทิ้งตามกฎหมายที่เกี่ยวข้อง เว้นแต่อาคารที่ไม่ถูกบังคับให้มีระบบบำบัดน้ำเสีย

ส่วนที่ ๒

การกำจัดมูลฝอยทั่วไป

ข้อ 23 เพื่อประโยชน์ในการกำจัดมูลฝอยทั่วไป ให้คัดแยกมูลฝอยที่จัดเก็บได้ออกเป็นมูลฝอยที่ย่อยสลายง่าย มูลฝอยที่ย่อยสลายยาก และมูลฝอยที่ไม่ย่อยสลาย ก่อนนำไปกำจัด  ทั้งนี้ การกำจัดให้ทำตามความเหมาะสมกับลักษณะทางกายภาพและคุณสมบัติของมูลฝอยนั้น หรือสอดคล้องกับสภาพภูมิสังคม  
และระมัดระวังให้เกิดผลกระทบต่อประชาชน ชุมชน และสิ่งแวดล้อมน้อยที่สุด

ในการดำเนินการตามวรรคหนึ่ง ให้ เทศบาล/ อบต.ส่งเสริมและสนับสนุนให้ประชาชนและชุมชนมีส่วนร่วมและสามารถพึ่งพาตนเองในการกำจัดมูลฝอย ณ แหล่งกำเนิด

ข้อ 24 ผู้ดำเนินการกำจัดมูลฝอยทั่วไป ต้องจัดให้มีผู้ปฏิบัติงานซึ่งทำหน้าที่กำจัดมูลฝอย   
และจัดให้มีอุปกรณ์ป้องกันอันตรายส่วนบุคคลที่เหมาะสมสำหรับผู้ปฏิบัติงานดังกล่าว อุปกรณ์หรือเครื่องมือป้องกันอุบัติเหตุที่อาจเกิดขึ้นจากการปฏิบัติงาน อุปกรณ์และเครื่องมือป้องกันอัคคีภัย ตลอดจนเครื่องมือปฐมพยาบาลติดตั้งไว้ในบริเวณสถานที่กำจัดมูลฝอยด้วย

ผู้ปฏิบัติหน้าที่กำจัดมูลฝอยทั่วไปตามวรรคหนึ่ง ต้องได้รับการตรวจสุขภาพประจำปี และผ่านการฝึกอบรมให้มีความรู้ด้านสุขอนามัยและความปลอดภัยในการทำงาน ตามหลักเกณฑ์ วิธีการ และเงื่อนไข  
ที่เจ้าพนักงานท้องถิ่นกำหนด

ข้อ 25 การกำจัดมูลฝอยทั่วไปต้องดำเนินการ ดังต่อไปนี้

(๑) กำจัดมูลฝอยโดยวิธีหนึ่งวิธีใดตามที่กำหนดในเทศบัญญัติ/ข้อบัญญัตินี้ โดยให้ศึกษา  
ความเหมาะสมและความเป็นไปได้ก่อนทำการก่อสร้างระบบกำจัดมูลฝอย และมีมาตรการควบคุมกำกับ  
การดำเนินงานกำจัดมูลฝอยในแต่ละวิธีให้เป็นไปตามสุขลักษณะการจัดการมูลฝอยเพื่อป้องกันไม่ให้ส่งผลกระทบต่อสุขภาพของประชาชนและสิ่งแวดล้อม

(๒) ไม่นำสิ่งของที่ไม่ใช้แล้วหรือของเสียทั้งหมดที่เกิดขึ้นจากการประกอบกิจการโรงงาน ของเสียจากวัตถุดิบ ของเสียที่เกิดขึ้นในกระบวนการผลิต ของเสียที่เป็นผลิตภัณฑ์เสื่อมคุณภาพ และของเสียอันตรายตามกฎหมายว่าด้วยโรงงาน มูลฝอยติดเชื้อ และมูลฝอยที่เป็นพิษหรืออันตรายจากชุมชนมากำจัดร่วมกับมูลฝอย ตามเทศบัญญัติ/ข้อบัญญัตินี้

ข้อ 26 การกำจัดมูลฝอย ให้มีระบบคัดแยกมูลฝอยที่เป็นพิษหรืออันตรายและมูลฝอยพลาสติกเพื่อนำไปกำจัดตามหลักวิชาการ หรือจัดให้มีระบบบดย่อยมูลฝอยพลาสติกให้เป็นชิ้นเล็กก่อนนำไปกำจัดโดยให้ดำเนินการวิธีการหนึ่งหรือวิธีการใดตามกฎกระทรวงเกี่ยวกับการจัดการมูลฝอยตามกฎหมายว่าด้วย  
การสาธารณสุข ดังนี้

(๑) การฝังกลบอย่างถูกหลักสุขาภิบาล

(๒) การหมักทำปุ๋ยหรือก๊าซชีวภาพ

(๓) การกำจัดด้วยพลังงานความร้อน

(๔) การแปรสภาพเป็นเชื้อเพลิง

(5) การแปรสภาพเป็นพลังงานไฟฟ้า

(6) วิธีอื่นตามที่กระทรวงมหาดไทยกำหนด หรือคณะกรรมการจังหวัดให้คำแนะนำ

การกำจัดมูลฝอยข้ามเขตไปในเขตองค์กรปกครองส่วนท้องถิ่นอื่น ต้องได้รับความเห็นชอบจากองค์กรปกครองส่วนท้องถิ่นอื่นนั้นด้วย

การกำจัดมูลฝอยข้ามเขตจังหวัด ให้เสนอคณะกรรมการในระดับจังหวัดของพื้นที่ที่เป็นที่ตั้งของสถานที่กำจัดมูลฝอยให้ความเห็นชอบก่อนดำเนินการ

ข้อ 27 การดำเนินการกำจัดมูลฝอยตาม ข้อ 26 ให้เป็นไปตามหลักเกณฑ์ที่กำหนดไว้กฎกระทรวงซึ่งออกตามกฎหมายว่าด้วยการสาธารณสุขและกฎหมายอื่นที่เกี่ยวข้อง

#### หมวด ๓ การจ้าง การร่วมดำเนินการหรือการมอบหมาย และการร่วมลงทุนให้เก็บ ขน หรือกำจัดมูลฝอย

#### 

ข้อ 28 การมอบหมายให้เก็บ ขน หรือกำจัดมูลฝอยให้เป็นไปตามที่กำหนดไว้ตามกฎหมายว่าด้วยการรักษาความสะอาดและความเป็นระเบียบเรียบร้อยของบ้านเมือง

#### หมวด ๔ การดำเนินการ ใช้ และหาประโยชน์

ข้อ 29 การดำเนินการ ใช้ และหาประโยชน์ให้เป็นไปตามที่กำหนดไว้ตามกฎหมายว่าด้วย  
การรักษาความสะอาดและความเป็นระเบียบเรียบร้อยของบ้านเมือง

#### หมวด ๕ ใบอนุญาต

ข้อ 30 ผู้ใดประสงค์จะดำเนินกิจการรับทำการเก็บ ขน กำจัด หรือหาประโยชน์จากการจัดการมูลฝอยทั่วไปโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการต้องได้รับใบอนุญาตจาก เจ้าพนักงานท้องถิ่น

ใบอนุญาตที่ออกให้ตามวรรคหนึ่งให้มีอายุดังต่อไปนี้

(๑) ใบอนุญาตการรับทำการเก็บและขนมูลฝอยให้มีอายุหนึ่งปีนับแต่วันที่ออกใบอนุญาต

(๒) ใบอนุญาตการกำจัดมูลฝอยให้มีอายุห้าปีนับแต่วันที่ออกใบอนุญาต

(๓) ใบอนุญาตการหาประโยชน์จากการจัดการมูลฝอยให้มีอายุห้าปีนับแต่วันที่ออกใบอนุญาต

ผู้ใดได้รับใบอนุญาตตามวรรคหนึ่งแล้ว ให้ถือว่าได้รับอนุญาตตามกฎหมายว่าด้วยการสาธารณสุขแล้ว

ข้อ 31 ผู้ใดประสงค์จะขอรับใบอนุญาตตาม ข้อ 30 ให้ยื่นคำขอรับใบอนุญาตตามแบบที่กำหนดไว้ท้ายเทศบัญญัติ/ข้อบัญญัตินี้ พร้อมกับแสดงเอกสารและหลักฐานดังต่อไปนี้

(๑) บัตรประจำตัวประชาชน

(๒) สำเนาเอกสารสิทธิของสถานประกอบกิจการ (ที่ดิน/อาคาร/ยานพาหะ)

(๓) หนังสือยินยอมรับกำจัดจากสถานประกอบกิจการกำจัดมูลฝอย (กรณีที่ส่งไปกำจัดที่อื่น)

(๔) หนังสือให้ความเห็นชอบการประเมินผลกระทบต่อสิ่งแวดล้อม (กรณีที่กฎหมายกำหนด)

(๕) หลักฐานการรับฟังความคิดเห็นจากผู้มีส่วนได้เสีย (กรณีที่กฎหมายกำหนด)

(๖) ใบมอบอำนาจ (กรณีที่มีการมอบอำนาจ)

(๗) หลักฐานอื่นที่จำเป็น

***ข้อแนะนำ***

*หากท้องถิ่นใดจะไม่กำหนดแบบคำขอหรือใบอนุญาตไว้แนบท้ายข้อบัญญัตินี้ และมีความประสงค์ให้เจ้าพนักงานท้องถิ่นออกประกาศกำหนดแบบคำขอหรือแบบใบอนุญาตในภายหลัง ให้พิจารณาฐานอำนาจตามกฎหมายจัดตั้งท้องถิ่นนั้น ๆ ประกอบด้วย โดยเทียบเคียงแนวทางการปฏิบัติได้จากบันทึกสำนักงานคณะกรรมการกฤษฎีกา เรื่องเสร็จที่ ๕๔๐/๒๕๖๖*

*ให้ อปท. งดเรียกรับสำเนาเอกสารที่ออกโดยส่วนราชการ อ้างอิง ตามประกาศสำนักเลขาธิการคณะรัฐมนตรี เรื่องการยกเลิกการเรียกสำเนาบัตรประจำตัวประชาชน ประกาศ ณ วันที่ 31 สิงหาคม 2561 ดังนั้นให้ อปท. พิจารณากำหนดเอกสารหลักฐานเท่าที่จำเป็นต่อการยื่นขอรับใบอนุญาตประกอบกิจการแต่ละประเภท*

ข้อ 32 เมื่อได้รับคำขอรับใบอนุญาตหรือคำขอต่ออายุใบอนุญาต ให้เจ้าพนักงานท้องถิ่นตรวจสอบความถูกต้องของคำขอและความครบถ้วนของเอกสารหลักฐานทันที กรณีไม่ถูกต้องครบถ้วนให้ เจ้าพนักงานท้องถิ่นแจ้งต่อผู้ยื่นคำขอให้แก้ไขเพิ่มเติมเพื่อดำเนินการทันที หากไม่สามารถดำเนินการได้ในขณะนั้น   
ให้จัดทำบันทึกความบกพร่องและรายการเอกสารหรือหลักฐานยื่นเพิ่มเติมภายในระยะเวลาที่กำหนด โดยให้เจ้าหน้าที่และผู้ยื่นคำขอลงนามไว้ในบันทึกนั้นด้วย

เจ้าพนักงานท้องถิ่นต้องออกใบอนุญาต หรือมีหนังสือแจ้งคำสั่งไม่อนุญาตพร้อมด้วยเหตุผลให้ ผู้ขออนุญาตทราบภายในสามสิบวันนับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนดใน เทศบัญญัติ/ข้อบัญญัตินี้

ในกรณีที่มีเหตุจำเป็นที่เจ้าพนักงานท้องถิ่นไม่อาจออกใบอนุญาต หรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง ให้แจ้งเป็นหนังสือให้ผู้ยื่นคำขอทราบถึงเหตุแห่งความล่าช้าทุกเจ็ดวันจนกว่าจะพิจารณาแล้วเสร็จ พร้อมสำเนาแจ้ง ก.พ.ร. ทราบทุกครั้ง

ข้อ 33 ผู้ได้รับอนุญาตต้องมารับใบอนุญาตภายในสิบห้าวัน *(หรือตามที่ อปท. เห็นสมควร โดยสามารถกำหนดจำนวนวันไว้ในข้อบัญญัตินี้)* นับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น เว้นแต่จะมีเหตุอันสมควรและได้แจ้งต่อเจ้าพนักงานท้องถิ่นทราบแล้ว

ข้อ 34 บรรดาใบอนุญาตที่ออกให้ตามข้อบัญญัตินี้ให้ใช้ได้เพียงในเขตอำนาจของ เทศบาล/ อบต. เท่านั้น

การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้

ข้อ 35 ผู้ได้รับใบอนุญาตตามเทศบัญญัตินี้ ต้องแสดงใบอนุญาตไว้โดยเปิดเผยและเห็นได้ง่าย ณ สถานที่ประกอบกิจการตลอดเวลาที่ประกอบกิจการ หรือแสดงใบอนุญาตโดยวิธีการอิเล็กทรอนิกส์ ตามประกาศ กรมอนามัย เรื่อง วิธีการแสดงใบอนุญาต และหนังสือรับรองการแจ้งโดยวิธีการทางอิเล็กทรอนิกส์ พ.ศ. 2566

ข้อ 36 ในกรณีที่ใบอนุญาตสูญหาย ถูกทำลาย หรือชำรุดในสาระที่สำคัญ ให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันที่ได้ทราบถึงการสูญหาย ถูกทำลายหรือชำรุด ตามแบบที่กำหนดไว้ท้ายเทศบัญญัติ/ข้อบัญญัตินี้

การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์ วิธีการ   
และเงื่อนไขดังต่อไปนี้

(๑) ในกรณีใบอนุญาตสูญหาย ให้ผู้ยื่นคำขอรับใบแทนใบอนุญาตนำสำเนาบันทึกการแจ้งความต่อพนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นประกอบด้วย

(๒) ในกรณีใบอนุญาตถูกทำลาย หรือชำรุดในสาระที่สำคัญ ให้ผู้ยื่นคำขอรับใบแทนใบอนุญาต นำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นประกอบด้วย

#### หมวด ๖ ค่าธรรมเนียม

ข้อ 37 ให้เทศบาล/ อบต.เรียกเก็บค่าธรรมเนียมหรือยกเว้นค่าธรรมเนียมการให้บริการเก็บ ขน และกำจัดมูลฝอย และค่าธรรมเนียมการออกใบอนุญาตตามอัตราที่กำหนดไว้ท้ายเทศบัญญัติ/ข้อบัญญัตินี้

#### หมวด ๗ บทกำหนดโทษ

ข้อ 38 ผู้ใดฝ่าฝืนหรือไม่ปฏิบัติตามเทศบัญญัติ/ข้อบัญญัตินี้อันเป็นความผิดตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ และที่แก้ไขเพิ่มเติม ต้องระวางโทษตามที่กำหนดไว้ในพระราชบัญญัติฉบับเดียวกัน

ข้อ 39 ผู้ใดฝ่าฝืนหรือไม่ปฏิบัติตามเทศบัญญัติ/ข้อบัญญัตินี้ ที่นอกเหนือจาก ข้อ 38 มีโทษปรับไม่เกินห้าร้อยบาท *(อปท. สามารถปรับได้ตามความเหมาะสม แต่ไม่เกินหนึ่งพันบาท โดยอาศัยฐานอำนาจตามกฎหมายจัดตั้งท้องถิ่น)*

#### บทเฉพาะกาล

*(ถ้าไม่มีเหตุผลความจำเป็นต้องกำหนดบทเฉพาะกาล ให้ตัดส่วนนี้ออก)*

ประกาศ ณ วันที่……………….......

(ลงชื่อ)

(………………………………….....)

นายกเทศมนตรี…………/นายกองค์การบริหารส่วนตำบล…………

เห็นชอบ

(ลงชื่อ)..........................................

(………………………….......)

ผู้ว่าราชการจังหวัด…………/นายอำเภอ…………

ตัวอย่างจาก สถจ.แพร่

### อัตราค่าธรรมเนียมและการยกเว้นค่าธรรมเนียม

### การให้บริการเก็บ ขน และกำจัด และการออกใบอนุญาต ท้ายเทศบัญญัติเทศบาล…………/ข้อบัญญัติองค์การบริหารส่วนตำบล………… เรื่อง การจัดการมูลฝอยทั่วไป

### พ.ศ. ….

### 

1. ค่าธรรมเนียมการออกใบอนุญาต ให้เก็บค่าธรรมเนียมในอัตราค่าธรรมเนียม ดังต่อไปนี้

(๑) ใบอนุญาตการรับทำการเก็บและขนมูลฝอย ฉบับละ . **5,000**.. บาท (**ไม่เกิน)**

(๒) ใบอนุญาตการกำจัดมูลฝอย ฉบับละ.**37,500**.. บาท (**ไม่เกิน)**

(๓) ใบอนุญาตการหาประโยชน์จากการจัดการมูลฝอย ฉบับละ.**25,000...** บาท (**ไม่เกิน)**

2. ในกรณีที่มีการนำพลังงานทดแทนหรือพลังงานสะอาดมาใช้ในการเก็บและขนมูลฝอย หรือมีการนำเทคโนโลยีมาใช้ในการกำจัดมูลฝอยหรือการหาประโยชน์จากการจัดการมูลฝอยซึ่งสามารถลดก๊าซเรือนกระจกได้ ให้เก็บค่าธรรมเนียมใบอนุญาตในอัตราค่าธรรมเนียม ดังนี้

(๑) ใบอนุญาตการรับทำการเก็บและขนสิ่งปฏิกูล ฉบับละ. **4,500** บาท**(90% ของข้อ 1)** (๒) ใบอนุญาตการกำจัดมูลฝอย ฉบับละ **33,750** บาท**(90% ของข้อ 1)**

(๓) ใบอนุญาตการหาประโยชน์จากการจัดการมูลฝอย ฉบับละ **22,500** บาท**(90% ของข้อ 1)**

3. ค่าธรรมเนียมในการให้บริการของเทศบาล/ อบต. หรือหน่วยงานของรัฐ หรือราชการส่วนท้องถิ่นอื่น รวมทั้งองค์การบริหารส่วนจังหวัดหรือเอกชนที่เทศบาล/ อบต. มอบหมายให้ดำเนินการแทน ในการเก็บ ขน และกำจัดมูลฝอย ให้เก็บค่าธรรมเนียมในอัตราค่าธรรมเนียม ดังต่อไปนี้

(๑) การเก็บและขนมูลฝอย เป็นรายเดือน

(ก) กรณีมีปริมาณมูลฝอยต่อเดือนไม่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้เก็บค่าธรรมเนียม ดังต่อไปนี้

๑) นับแต่วันที่ ๑๗ พฤศจิกายน ๒๕๖๘ จนถึงวันที่ ๑๖ พฤศจิกายน ๒๕๗๔

ให้เก็บค่าธรรมเนียมเดือนละ **30** บาท **(อปท.พิจารณา ขั้นต่ำ 30 แต่ไม่เกิน 102 บาท)**

๒) นับแต่วันที่ ๑๗ พฤศจิกายน ๒๕๗๔ จนถึงวันที่ ๑๖ พฤศจิกายน ๒๕๘๐

ให้เก็บค่าธรรมเนียมเดือนละ **51** บาท **(อปท.พิจารณา ขั้นต่ำ 51 แต่ไม่เกิน 102 บาท)**

๓) นับแต่ ๑๗ พฤศจิกายน ๒๕๘๐ เป็นต้นไป ให้เก็บค่าธรรมเนียมเดือนละ **66** บาท **(อปท.พิจารณา ขั้นต่ำ 66 แต่ไม่เกิน 102 บาท)**

(ข) กรณีมีปริมาณมูลฝอยต่อเดือนเกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้เก็บค่าธรรมเนียมตาม (ก) สำหรับปริมาณมูลฝอยส่วนที่ไม่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร และสำหรับปริมาณมูลฝอยส่วนที่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร โดยให้เก็บค่าธรรมเนียมหน่วยละ **อปท. พิจารณา ไม่ต่ำกว่า ข้อ (1) (ก) 1) แต่ไม่เกิน 102 บาท**

(ค) กรณีมีปริมาณมูลฝอยต่อเดือนเกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร ให้เก็บค่าธรรมเนียมตาม (ข) สำหรับปริมาณมูลฝอยส่วนที่ไม่เกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร และสำหรับปริมาณมูลฝอยส่วนที่เกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร โดยให้เก็บค่าธรรมเนียม หน่วยละ **อปท. พิจารณา ไม่ต่ำกว่า ข้อ (1) (ก) 1) แไม่เกิน 120 บาท**

(๒) การกำจัดมูลฝอย เป็นรายเดือน

(ก) กรณีมีปริมาณมูลฝอยต่อเดือนไม่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้เก็บค่าธรรมเนียมในอัตราค่าธรรมเนียม ดังต่อไปนี้

๑) นับแต่วันที่ ๑๗ พฤศจิกายน ๒๕๖๘ จนถึงวันที่ ๑๖ พฤศจิกายน ๒๕๗๔ ให้เก็บค่าธรรมเนียมเดือนละ **20** บาท **(อปท.พิจารณา ขั้นต่ำ 20 แต่ไม่เกิน 70 บาท)**

๒) นับแต่วันที่ ๑๗ พฤศจิกายน ๒๕๗๔ จนถึงวันที่ ๑๖ พฤศจิกายน ๒๕๘๐ ให้เก็บค่าธรรมเนียมเดือนละ **51**  บาท **(อปท.พิจารณา ขั้นต่ำ 51 แต่ไม่เกิน 70 บาท)**

๓) นับแต่ ๑๗ พฤศจิกายน ๒๕๘๐ เป็นต้นไป ให้เก็บค่าธรรมเนียมเดือนละ **61** บาท **(อปท.พิจารณา ขั้นต่ำ 61 แต่ไม่เกิน 70 บาท)**

(ข) กรณีมีปริมาณมูลฝอยต่อเดือนเกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้เก็บค่าธรรมเนียมตาม (ก) สำหรับปริมาณมูลฝอยส่วนที่ไม่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร และสำหรับปริมาณมูลฝอยส่วนที่เกิน ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร โดยให้เก็บค่าธรรมเนียมหน่วยละ **(อปท.พิจารณาไม่ต่ำกว่า ข้อ (2) (ก) 1) แต่ไม่เกิน 70** บาท

(ค) กรณีมีปริมาณมูลฝอยต่อเดือนเกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร ให้เก็บค่าธรรมเนียมตาม (ข) สำหรับปริมาณมูลฝอยส่วนที่ไม่เกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร และสำหรับปริมาณมูลฝอยส่วนที่เกิน ๓,๖๐๐ กิโลกรัม หรือ ๑๘,๐๐๐ ลิตร หรือ ๑๘ ลูกบาศก์เมตร ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร โดยให้เก็บค่าธรรมเนียมหน่วยละ **(อปท.พิจารณาไม่ต่ำกว่า ข้อ (2) (ก) แต่ไม่เกิน 80** บาท

(๓) การเก็บและขนมูลฝอย หรือการกำจัดมูลฝอย เป็นรายครั้ง **(ส่วนใหญ่ใช้กับตลาดนัด งานมงคลต่าง ๆปกติรายครั้งจะเก็บแพงกว่ารายเดือน)**

(ก) การเก็บและขนมูลฝอยต่อครั้ง ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร และให้เก็บค่าธรรมเนียมหน่วยละ **(อปท.พิจารณาเก็บไม่ต่ำกว่ารายเดือน แต่ไม่เกิน 200)** บาท

(ข) กรณีมีปริมาณมูลฝอยที่เก็บและขนต่อครั้งเกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร ให้เก็บค่าธรรมเนียมตาม (ก) สำหรับปริมาณมูลฝอยส่วนที่ไม่เกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร และสำหรับปริมาณมูลฝอยส่วนที่เกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร ให้คิดเป็นหน่วย หน่วยละ ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร โดยให้เก็บค่าธรรมเนียมหน่วยละ **(อปท.พิจารณาเก็บไม่ต่ำกว่ารายเดือน แต่ไม่เกิน 200)**  บาท

(ค) การกำจัดมูลฝอยต่อครั้ง ให้คิดเป็นหน่วย หน่วยละ ๑๒๐ กิโลกรัม หรือ ๖๐๐ ลิตร หรือ ๐.๖ ลูกบาศก์เมตร และให้เก็บค่าธรรมเนียมหน่วยละ **(อปท.พิจารณาเก็บไม่ต่ำกว่ารายเดือน แต่ไม่เกิน 200)** บาท

(ง) กรณีมีปริมาณมูลฝอยที่กำจัดต่อครั้งเกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร ให้เก็บค่าธรรมเนียมตาม (ค) สำหรับปริมาณมูลฝอยส่วนที่ไม่เกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร และสำหรับปริมาณมูลฝอยส่วนที่เกิน ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร ให้คิดเป็นหน่วย หน่วยละ ๒๔๐ กิโลกรัม หรือ ๑,๒๐๐ ลิตร หรือ ๑.๒ ลูกบาศก์เมตร

โดยให้เก็บค่าธรรมเนียมหน่วยละ **(อปท.พิจารณาเก็บไม่ต่ำกว่ารายเดือน แต่ไม่เกิน 200)** บาท

(4) กรณีที่คำนวณปริมาณมูลฝอยแล้ว เศษไม่เกินกึ่งหนึ่งของหน่วย ตามที่กำหนดใน (๑) ถึง (3) ให้คิดเป็นครึ่งหน่วย เศษเกินกึ่งหนึ่งของหน่วยตามที่กำหนดใน (๑) ถึง (3) ให้คิดเป็นหนึ่งหน่วย

4. ให้เก็บค่าธรรมเนียมการกำจัดมูลฝอยเป็นรายเดือนและรายครั้งตามข้อ **3 (2) (ก,ข,ค) เพียงกึ่งหนึ่ง (กรณีหาก อปท.จะลดกึ่งหนึ่งของการกำจัดมูลฝอยเป็นครั้งด้วยให้ ระบุข้อ 3(3) (ก,ข.ค,ง) ไปด้วย)** เดือนละ ... บาท หรือ หน่วยละ .... บาท แล้วแต่กรณี กรณีที่เจ้าของหรือผู้ครอบครองอาคารหรือสถานที่สามารถคัดแยกมูลฝอยทั้งหมดที่มีอยู่ได้ตามประเภทของมูลฝอยในเดือนหรือครั้งที่มีการเก็บและขนมูลฝอย ดังต่อไปนี้

(๑) มูลฝอยทั่วไป มีการแยกบรรจุในภาชนะรองรับหรือถุงบรรจุโดยปิดปากถุงให้มิดชิดเพื่อส่งกำจัดอย่างถูกวิธีต่อไป

(๒) มูลฝอยอินทรีย์ มีการเข้าร่วมโครงการหรือกิจกรรมคัดแยกมูลฝอยอินทรีย์ เช่น โครงการถังขยะเปียกลดโลกร้อน จัดทำปุ๋ยหมัก หรือนำไปเลี้ยงสัตว์ในครัวเรือน หรือแยกบรรจุในภาชนะรองรับหรือถุงบรรจุโดยปิดปากถุงให้มิดชิดเพื่อส่งกำจัดอย่างถูกวิธีต่อไป

(๓) มูลฝอยนำกลับมาใช้ใหม่ มีการเข้าร่วมโครงการหรือกิจกรรมคัดแยกมูลฝอยนำกลับมาใช้ใหม่ เช่น **เป็นสมาชิก**ธนาคารขยะ (recyclable waste bank) ผ้าป่าขยะ หรือแยกบรรจุในภาชนะรองรับหรือถุงบรรจุโดยปิดปากถุงให้มิดชิดเพื่อจัดการอย่างถูกวิธีต่อไป

(๔) มูลฝอยที่เป็นพิษหรืออันตราย มีการแยกบรรจุในภาชนะรองรับหรือถุงบรรจุโดยปิดปากถุงให้มิดชิดเพื่อส่งกำจัดอย่างถูกวิธีต่อไป

(๕) มูลฝอยติดเชื้อ มีการแยกบรรจุในภาชนะรองรับหรือถุงบรรจุโดยปิดปากถุงให้มิดชิดเพื่อส่งกำจัดอย่างถูกวิธีต่อไป

กรณีที่อาคารหรือสถานที่ใดไม่มีมูลฝอยประเภทใดตามวรรคหนึ่ง ให้ถือว่าเจ้าของหรือผู้ครอบครองอาคารหรือสถานที่ได้มีการคัดแยกมูลฝอยประเภทนั้นแล้ว

5. ให้ยกเว้นค่าธรรมเนียมการเก็บ ขน และกำจัดมูลฝอยเป็นรายเดือน และรายครั้งตามข้อ **3,4** แล้วแต่กรณี ให้แก่เจ้าของหรือผู้ครอบครองอาคารหรือสถานที่ซึ่งอยู่ในพื้นที่ตามประกาศเขตพื้นที่ประสบสาธารณภัย เฉพาะกรณีสาธารณภัยที่เกิดจากธรรมชาติ ตั้งแต่วันที่มีการประกาศเขตพื้นที่ประสบสาธารณภัยจนถึงวันที่มีการประกาศวันสิ้นสุดสาธารณภัย ทั้งนี้ กรณีที่ระยะเวลาที่เกิดสาธารณภัยไม่ครบเดือนให้ปัดเป็นหนึ่งเดือน

6. การจัดเก็บค่าธรรมเนียมตามข้อบัญญัติ/เทศบัญญัตินี้ ให้เริ่มจัดเก็บตั้งแต่วันที่ 1 ธันวาคม 2568 เป็นต้นไป

***ข้อแนะนำ***

*การกำหนดอัตราค่าธรรมเนียม ต้องไม่ขัดกับกฎกระทรวงอัตราค่าธรรมเนียมที่ออกตามความในกฎหมายว่าด้วยรักษาความสะอาดและความเป็นระเบียบเรียบร้อยของบ้านเมือง และกฎกระทรวงอัตราค่าธรรมเนียมที่ออกตามความในกฎหมายว่าด้วยการสาธารณสุข*

*(ตัวอย่าง) การกำหนดค่าธรรมเนียมข้างต้นนี้ นำมาจากตัวอย่างร่างข้อบัญญัติท้องถิ่นของ กรมส่งเสริมการปกครองท้องถิ่นที่ออกตามกฎกระทรวงกำหนดอัตราค่าธรรมเนียมและยกเว้นค่าธรรมเนียมเกี่ยวกับการจัดการสิ่งปฏิกูลและมูลฝอย พ.ศ. 2567*

. .

**ตัวอย่างเอกสารแนบท้ายเทศบัญญัติ/ข้อบัญญัติ** ประกอบด้วย

๑) อัตราค่าธรรมเนียม/บัญชีอัตราค่าธรรมเนียม

๒) แบบคำขอรับใบอนุญาต/ต่ออายุใบอนุญาต

3) ใบอนุญาต

4) แบบคำขอใบแทนใบอนุญาต

5) ใบแทนใบอนุญาต

***ข้อแนะนำ***

*เอกสารแนบท้ายเทศบัญญัติ/ข้อบัญญัติ หากท้องถิ่นใดจะไม่กำหนดแบบคำขอหรือใบอนุญาตไว้แนบท้ายข้อบัญญัตินี้ และมีความประสงค์ให้ เจ้าพนักงานท้องถิ่นออกประกาศกำหนดแบบคำขอหรือแบบใบอนุญาตในภายหลัง ให้พิจารณาฐานอำนาจตามกฎหมายจัดตั้งท้องถิ่นนั้น ๆ ประกอบด้วย โดยเทียบเคียงแนวทางการปฏิบัติได้จากบันทึกสำนักงานคณะกรรมการกฤษฎีกา เรื่องเสร็จที่ ๕๔๐/๒๕๖๖*

***หมายเหตุ*** *:* ***ร่างเทศบัญญัติ/ข้อบัญญัตินี้ เป็นเพียงตัวอย่าง อปท. สามารถปรับเปลี่ยนได้ตามความเหมาะสม***

**\*\*\*\*ตัวหนังสือสีแดง คือ ตัวอย่างที่ สถจ.แพร่ ใส่ตัวเลขและแก้ไขให้ใหม่ให้ง่ายและครบถ้วน\*\*\***